後天馬歌
作者：何麟瑞
朝代：宋

paragraphs: 建元天子不世出，天相神武産異物，有馬出在月氏窟。
寶劍之精，乾龍之靈。
足如奔電，目如耀星。
汗血雨洒，騣肉飆輕。
渴吻一飲，黄河塵生。
昂首一鳴，天雷收聲。
曾爲伏羲出河負八卦，曾隨穆王遠與西母會。
鸞旂屬車相後先，龍盾虎韔八寶韉。
萬乘親臨拜甘泉，穩馱玉輅壇壝前。
兀鼎勒兵十八萬，天子自將孰敢戰。
駿氣橫出立陣前，百萬聞嘶股俱顫。
笑此馬，神哉沛。
西極龍媒□望退。
天子作歌暢皇明，四夷竭蹙咸來庭。
天馬來，帝作歌，漢時此馬今更多。